Ses in hof ná Bramley-kaping‘n Skermgreep van die video wat wys hoe die vrou in Bramley, Johannesburg, gekaap word (15 November 2019) (Video: Twitter) Ses mans wat betrek word by ŉ voorval in Bramley in Johannesburg waar ŉ vrou verlede week vroegoggend in ŉ kapingsvoorval doodgeskiet is, het Maandag vlugtig in die Alexandra-landdroshof in Johannesburg verskyn. Brig. Mathapelo Peters het aan Maroela Media gesê die mans het in die hof verskyn en die saak is tot 25 November uitgestel. Die mans bly tot dan in aanhouding. Die mans word in die stadium nie van moord aangekla nie. “Die polisie-ondersoek duur steeds voort om bewyse vir vervolging in te samel,” het Peters gesê. Maroela Media het vroeër berig die 56-jarige vrou, ŉ werker van die nooddiensmaatskappy Emer-G-Med, is die oggend omstreeks 05:30 op die hoek van Dublin- en Cunningweg in Bramley gekaap. Die voorval is op kringtelevisie opgeneem en het groot opslae gemaak nadat dit op sosiale media versprei is. Dit wys hoe die vrou by die oorgang in Bramley stilhou, waarna vier aanvallers haar motor omsingel. ŉ Ander motoris nader die oorgang stadig en versnel dan – moontlik omdat dié persoon besef het wat aan die gang is. Die vrou se motor beweeg stadig tot in die oorgang, een van die kapers stap weg, keer terug na die motor en spring dan saam met sy drie makkers in die voertuig, waarna hulle wegjaag. Die slagoffer se liggaam bly in die oorgang agter. Die polisie het ná die voorval al die hulpbronne tot hul beskikking ingevolge die sogenaamde 72 uur-reaksieplan ontplooi en die ondersoek het beamptes na ŉ taverne in 4de Laan in Alexandra gelei. Altesaam 17 mense is aanvanklik in hegtenis geneem en ŉ onbekende aantal het gevlug. Ses mans is met die kaping en moord op die vrou verbind. Die ander is vrygelaat. Die groep word boonop verdink van betrokkenheid by nóg drie rooftogte, insluitend ŉ sakerooftog by U-Save in Alexandra verlede maand en ŉ rooftog by ŉ Chicken Licken in Bramley vroeër dié maand.